Meningsløst.

Dette er nøgleordet for den sag om hærværk, som Bornholms Politi lørdag eftermiddag undersøger. En sag, som politiet nu beder offentligheden om hjælp til.

På en parkeringsplads ved sprogskolen i Rønne er en hjertestarter nemlig blevet fundet.

Smadret og til ingen verdens nytte, skulle nogen få brug for den.

Den ødelagte hjerterstarter blev fundet på en parkeringsplads. Vis mere Den ødelagte hjerterstarter blev fundet på en parkeringsplads.

»En ting er at smadre busskure – det er også meningsløst, men det her er hjernedødt,« udtaler vagtchef Peter Johansen om sagen.

Han fortsætter:

»Hvorfor ødelægge noget, der kan redde ens eget eller andres liv? Det giver ingen mening overhovedet.«

Bornholms Politi beder nu offentligheden om hjælp til at finde gerningsmanden.

Hvorfor ødelægge noget, der kan redde liv, spørger vagtchefen forundret. Vis mere Hvorfor ødelægge noget, der kan redde liv, spørger vagtchefen forundret.

Det er uvist, hvornår hjertestarteren blev taget ned og ødelagt, men vagtchefen modtog to anmeldelser herom kort efter klokken 15 lørdag og går derfor ud fra, at det er sket på dagen.

Hjertestarteren var oprindeligt opsat ved indkørslen til Åvangskolen på Merkurvej 12.

Og fordi området er ganske befærdet, håber Peter Johansen, at der er nogle, der har set noget, der kan føre til opklaring af sagen.

Ved man noget, kan man kontakte Bornholms Politi på 56 90 14 48.